Genre: Instruction

Hranilne maske iz domače kuhinje <p/> Med z grozdjem učinkovito odstranjuje kožno maščobo <p/> Hranilne maske pripravite iz sestavin, ki jih imate doma Foto: Shutterstock.com <p/> Največ, kar lahko poleti darujete svojemu obrazu, so hranljive maske, ki hitro nahranijo od sonca izsušeno kožo, hkrati pa oblažijo še prenekatero drugo neprijetnost. <p/> Avokado in korenje <p/> Idealno hranilno masko, primerno za vse tipe kože, lahko pripravite iz zmečkanega kuhanega korenja, polovice zmečkanega avokada in žlice olivnega olja. Maska bo kožo v dvajsetih minutah, kolikor jo pustite na obrazu, nahranila in zaščitila pred izsušitvijo. Beta karoten bo poskrbel za zdrav videz, vitamin E, močan antioksidant, pa jo bo zaščitil pred prostimi radikali. <p/> Beljak in limona <p/> V dva penasto stepena beljaka dobro vmešajte dve žlici limonovega soka. Masko nanesite na ves obraz, izognite se zgolj področju okoli oči. Pustite jo delovati 10 – 15 minut, nato kožo sperite z mlačno vodo. Ta maska je izjemno osvežujoča, koža po negi z njo pa svilnata, mehka in zaradi beljaka temeljito očiščena. <p/> Med in grozdje <p/> Pomešajte dve žlici medu s šestimi zmečkanimi grozdnimi jagodami. Masko nanesite na obraz in jo na njem pustite 25 – 30 minut. Sperite z mlačno vodo. Maska je idealna za nežno čiščenje por. Med z grozdjem namreč učinkovito odstranjuje kožno maščobo. <p/> Nad akne s kamilico in z medom <p/> Težave z aknami in s kožno rdečico boste ublažili z žlico posušenih in zmečkanih cvetov kamilice, žlico zmečkanih metinih listov in žlico meda. Vse sestavine primešajte jajcu. Na obrazu masko pustite učinkovati 15 minut, nato pa jo dobro sperite. Mešanica deluje tako površinsko kot globinsko, saj očisti kožo in uravnava izločanje maščob.